**Nu călcaţi iarba pe aripi**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Păsările uitate de zbor

îşi cară aripile

prin tramvaie

aglomerate.

Mai adânc,

prin galerii îngropate,

mult sub soare,

sângele lor neînaripat

curge târât

pe peroane goale

de sensuri.

“atenţie se închid uşile”

în secunde metalice

scrâşnesc

printre dinţi nevorbiţi

rânjete ruginite,

ce se preling din oftaturi,

ca bezna lipicioasă

din tunelurile negre

pe cerul gurilor

de aerisire,

astupate, de mult,

cu tăceri

de lumină.

opriţi gările,

stingeţi lămpile

din televizoare,

mai repede!